Ilustračná fotografia. (Pixabay.com)
Už 20 rokov sa vždy raz do roka organizuje benefičný koncert "Na vlnách histórie". Výnimočný je tým, že ako jediný v hlavnom meste vzdáva úctu vynálezcovi kontaktnej šošovky Ottovi Wichterlemu. Jeho dôležitou súčasťou sú aj študenti viacerých ružinovských škôl.
Autorkou myšlienky organizovať pravidelne toto podujatie je dáma, ktorá sa s akademikom dobre poznala. "Bol to môj profesor na škole a veľmi som ho obdivovala. Bol fantastický vedec, na čo sa pozrel, už ho hneď napadlo, čo by sa s tým dalo robiť. Po ľudskej stránke bol veľmi skromný, ovládal asi päť, šesť rečí. Raz do týždňa nám chodil prednášať a to bola fantázia," tvrdí Angelika de Rossi, iniciátorka podujatia. V roku 1953 objavil tento český akademik materiál, ktorý je dodnes neprekonaným a východiskovým pre výrobu špičkových očných kontaktných šošoviek. Prispel tak k lepšej kvalite života množstva ľudí. Mnohí mu prišli vzdať hold aj priamo na benefičný koncert. Od roku 2012 jeho programovú zložku zastrešuje výlučne Základná umelecká škola Ľudovíta Rajtera z Ružinova. "Spoznali sme sa priamo s autorkou tejto krásnej tradície. Zoznámili sme sa s ňou vďaka tomu, že do tohto podujatia bol priamo angažovaný aj pán Rajter a jeho rodina. Keď sa naša škola pri príležitosti 45. výročia stala nositeľkou tohto vzácneho mena Ľudovíta Rajtera, boli sme do tohto podujatia prizývaní. Najprv len tak sporadicky jedným alebo dvoma číslami," objasňuje Erika Fáberová riaditeľka ZUŠ Ľudovíta Rajtera. O svojich kvalitách ale členov organizačného tímu presvedčili natoľko, že od roku 2012 zabezpečuje škola celú programovú štruktúru slávnostného galavečera. Od tohto okamihu sa stalo tradíciou, že každému ročníku dominovala určitá téma. V poradí dvadsiate podujatie sa nieslo v znamení osláv tristého výročia narodenia Márie Terézie. Pri tejto príležitosti ruku k dielu pridala aj ďalšia z ružinovských škôl, konkrétne Stredná umelecká škola scénického výtvarníctva. "Túto akciu sme podporili prvýkrát, ale so základnou umeleckou školou spolupracujeme veľmi často a to hneď pri rôznych akciách. Pri tejto príležitosti sme doniesli špeciálnu, skrátenú verziu scénického čísla Dunaj, rieka, ktorá spája. Keďže je to spojené aj s Máriou Teréziou, postaráme sa, aby práve tá oceňovala ich hostí," vysvetlil Milan Búci, riaditeľ SUŠSV na Sklenárovej ulici. Celé podujatie malo zároveň charitatívny rozmer. Výťažok z koncertu poputoval žiakom zo Základnej školy internátnej pre slabozrakých a nevidiacich v Bratislave.
Veronika Vasilková